Sklep Sveta

z dne 1. februarja 1993

o sklenitvi, v imenu Skupnosti, Konvencije o nadzoru prehoda nevarnih odpadkov preko meja in njihovega odstranjevanja (Baselska konvencija)

(93/98/EGS)

SVET EVROPSKIH SKUPNOSTI JE –

ob upoštevanju Pogodbe o ustanovitvi Evropske gospodarske skupnosti in zlasti člena 130s Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker je Komisija, na podlagi Sklepa Sveta z dne 28. oktobra 1998, v imenu Skupnosti in po posvetovanju s predstavniki držav članic sodelovala pri pogajanjih na sestankih ad hoc delovne skupine pod pokroviteljstvom Programa Združenih narodov za okolje (UNEP), z namenom, da bi pripravila globalno Konvencijo o nadzoru prehoda nevarnih odpadkov preko meja;

ker je bila kot rezultat navedenih pogajanj dne 22. marca 1989 Baselska konvencija o nadzoru prehoda nevarnih odpadkov preko meja in njihovega odstranjevanja sprejeta in nato podpisana s strani Skupnosti v okviru pooblastila Sveta v skladu s Sklepom z dne 21. marca 1989;

ker je cilj Konvencije pomagati pri varovanju okolja na področju odpadkov s strožjim nadzorom prehoda nevarnih odpadkov in drugih odpadkov preko meja in z okolju prijaznim ravnanjem z njimi; ker zato Konvencija določa postopke za nadzor uvoza, izvoza in tranzita;

ker je Svet s sprejetjem Uredbe (EGS) št. 259/93 z dne 1. februarja 1993 o nadzorovanju in kontroli pošiljk odpadkov znotraj Evropske skupnosti, v njo in iz nje [3] določil pravila za zmanjšanje in nadzor takšnih gibanj; ker je namen teh pravil med drugim uskladiti obstoječi sistem Skupnosti za nadzor in kontrolo gibanj odpadkov z zahtevami Baselske konvencije in Četrte konvencije AKP-EGS;

ker je v skladu z njenimi členi 22 in 23 Baselska konvencija odprta za ratifikacijo, sprejetje ali odobritev in pristop s strani držav in za uradno potrditev ali odobritev s strani organizacij za politično in/ali gospodarsko povezovanje,

SKLENIL NASLEDNJE:

Člen 1

Konvencija o nadzoru prehoda nevarnih odpadkov preko meja in njihovega odstranjevanja, kakor je bila sprejeta 22. marca 1989 v Baslu, se odobri v imenu Evropske gospodarske skupnosti.

Besedilo konvencije je priloženo k temu sklepu.

Člen 2

1. Predsednik Sveta v imenu Skupnosti deponira listino o odobritvi pri generalnem sekretarju Združenih narodov, kakor je določeno s členom 22 Konvencije [4].

2. Predsednik sočasno deponira izjavo o pristojnosti, ki je priložena k temu sklepu, v skladu s členom 22(3) Konvencije.

Člen 3

Ta sklep se objavi v Uradnem listu Evropskih skupnosti.

V Bruslju, 1. februarja 1993

Za Svet

Predsednik

N. Helveg Petersen

[1] UL C 72, 18.3.1991, str. 67.

[2] UL C 31, 6.2.1991, str. 27.

[3] UL L 30, 6.2.1993, str. 1.

[4] Datum začetka veljavnosti Konvencije za Skupnost bo objavil generalni sekretariat Sveta v Uradnem listu Evropskih skupnosti.

--------------------------------------------------

PRILOGA

IZJAVA EVROPSKE GOSPODARSKE SKUPNOSTI V SKLADU S ČLENOM 22(3) BASELSKE KONVENCIJE O NADZORU PREHODA NEVARNIH ODPADKOV PREKO MEJA IN NJIHOVEGA ODSTRANJEVANJA O PODROČJU PRISTOJNOSTI

Kot je predvideno v Pogodbi EGS in glede na obstoječo zakonodajo Skupnosti na področju, ki ga ureja Baselska konvencija, bolj natančno Uredba Sveta (EGS) št. 259/93 in Direktiva Sveta 84/631/EGS o nadzorovanju in kontroli v Skupnosti čezmejnih pošiljk nevarnih odpadkov (kakor je bila spremenjena), ima Skupnost na tem področju pristojnost na mednarodni ravni. Tudi države članice Evropske gospodarske skupnosti imajo pristojnost na mednarodni ravni, vključno z določenimi zadevami, ki jih ureja Baselska konvencija.

--------------------------------------------------